**Zvolenské námestie rozospievajú a roztancujú vysokoškolské folklórne súbory**

**Zvolen, 1. júla 2019 – Ministerstvo školstva, vedy, výskumu a športu SR, Technická univerzita vo Zvolene a mesto Zvolen organizujú XXIV. ročník medzinárodného festivalu vysokoškolských folklórnych súborov Akademický Zvolen 2019, ktorý sa bude konať vo Zvolene v dňoch 9. až 11. júla 2019.**

Leto na Slovensku je folklórnym obdobím, do ktorého pestrofarebného a zvukomalebného reťazca rôznych podujatí už dlhé roky patrí aj medzinárodný festival vysokoškolských folklórnych súborov Akademický Zvolen. Festival sa zameriava na rozvoj tradičných kultúrnych hodnôt slovenského ľudu v oblasti zvykov, spevu, tanca a hudby a tiež na ich tvorivú konfrontáciu s ľudovou kultúrou iných krajín. Festival je súťažný, laureát festivalu získa tradičné ocenenie, akým je Zvolenská fujara. Festival sa vo Zvolene pravidelne realizuje od roku 1973.

 Na 24. ročníku festivalu vystúpi osem slovenských a štyri zahraničné folklórne súbory. Zo slovenských súborov sa predstaví domáci folklórny súbor **Poľana**, ktorý pôsobí pri Technickej univerzite vo Zvolene od roku 1955, z neďalekej Banskej Bystrice sa na festivale zúčastní univerzitný folklórny súbor **Mladosť**, ktorý je reprezentačným telesom Univerzity Mateja Bela, vystúpi tiež folklórny súbor **Ekonóm** z Ekonomickej univerzity v Bratislave, folklórny súbor **Stavbár** zo Žilinskej univerzite v Žiline, **Zobor**, ktorý pôsobí pri Slovenskej poľnohospodárskej univerzite v Nitre, **Hornád** z Univerzity Pavla Jozefa Šafárika v Košiciach, uvidíme aj folklórny súbor **Technik** reprezentujúci Slovenskú technickú univerzitu v Bratislave a folklórny súbor **Trnafčan** k nám zavíta z Univerzity Sv. Cyrila a Metoda v Trnave. Folklórne súbory pôsobiace pri slovenských univerzitách patria medzi špičkové umelecké telesá v tejto oblasti kultúry na Slovensku. Návštevníci festivalu sa tento rok môžu tešiť aj na vystúpenia zahraničných súborov:  **Austrália – FS Liptár** reprezentujúci Slovenský spolok Ľudovíta Štúra, **Španielsko – Tuna Universitaria de Montes de Madrid** reprezentujúci Polytechniku v Madride, **Litva – Ratilio** z Univerzity vo Vilniuse a **Srbsko – Sonja Marinkovic** zavíta k nám z Univerzity v Novom Sade.

*„Festival vysokoškolských folklórnych súborov Akademický Zvolen je obrazom pevného zväzku univerzitných akademických tradícií s každodenným pracovným kolobehom slovenského ľudu a s tradíciami vzniknutými vo voľných a sviatočných chvíľach slovenského národa,“* povedal rektor Technickej univerzity vo Zvolene profesor Rudolf Kropil.

Festival sa začne v utorok 9. júla Prvým súťažným večerom v Divadle J. G. Tajovského, kde vystúpi polovica súborov. Program bude pokračovať toho istého dňa  Festivalovým večerom na námestí SNP vo Zvolene. V stredu bude súťažiť v Divadle J. G. Tajovského druhá polovica súborov, zatiaľ čo ostatní od 19:30 hod. budú vystupovať na Námestí SNP vo Zvolene. Štvrtkový program festivalu bude obohatený o tradičný krojovaný sprievod mestom, ktorý začne o 14:30 hod. Program Akademického Zvolena vyvrcholí vo štvrtok Galakoncertom v Divadle Jozefa Gregora Tajovského. Viac ako tristo účinkujúcich predvedie divákom umelecké majstrovstvo v speve, tanci, hre na hudobné nástroje i pôsobivé choreografie zobrazujúce život a národné tradície svojho ľudu.

**PROGRAM**

**9. 7. 2019 UTOROK**

**17:30 – 20:00**                 **I. Súťažný večer** (Divadlo Jozefa Gregora Tajovského)

*(vstup zdarma)*

**19:30 – 21:30**     **I. Festivalový večer na námestí** (Námestie SNP)

**10. 7. 2019 STREDA**

**17:30 – 20:00**                 **II. Súťažný večer** (Divadlo Jozefa Gregora Tajovského)

*(vstup zdarma)*

**19:30 – 21:30                     II. Festivalový večer na námestí** (Námestie SNP)

**11. 7. 2019** **ŠTVRTOK**

**14:30 – 16:30                     Krojovaný sprievod mestom** (Námestie SNP)

**17:30 – 19:30                     Galakoncert** (Divadlo Jozefa Gregora Tajovského)

*(vstupenky: Informačné centrum mesta Zvolen, Nám. SNP 21/31, tel. 045/542 92 68,*

*vstupné 3 €)*

**18:30 – 20:30                     III. Festivalový večer** (Námestie SNP)